**Externé testovanie na účel získania nižšieho stredného vzdelania v školskom roku 2025/2026**

Ministerstvo, školstva, výskumu, vývoja a mládeže SR (ďalej len „ministerstvo školstva“) zverejňuje v súlade s § 13 ods. 2 vyhlášky Ministerstva školstva, vedy, výskumu a športu Slovenskej republiky č. 223/2022 Z. z. o základnej škole na svojom webovom sídle informáciu o obsahu, termíne externého testovania na účel získania nižšieho stredného vzdelania a kritériá úspešného absolvovania externého testovania na účel získania nižšieho stredného vzdelania (ďalej len „externé testovanie“).

Podľa § 155 ods. 9 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov sa externého testovania na účel získania nižšieho stredného vzdelania môže na základe žiadosti zúčastniť **žiak posledného ročníka základnej školy, ak ide o žiaka s mentálnym postihnutím alebo s mentálnym postihnutím v kombinácii s iným postihnutím**(t. j. žiak podľa § 97 ods. 5 školského zákona) a **fyzická osoba, ktorá dosiahla primárne vzdelanie a skončila povinnú školskú dochádzku**(ďalej len „uchádzač“).

**Testovanie sa uskutoční v dňoch 18. a 19. marca 2026**

**v Základnej škole, Kubranská cesta 80, Trenčín.**

Ak žiadateľ vykoná externé testovanie neúspešne, môže podať žiadosť o externé testovanie v opravnom termíne, a to do 30 dní od neúspešného vykonania externého testovania na Regionálny úrad školskej správy v Trenčíne.

V tomto termíne sa zároveň uskutoční aj **opravný termín**pre uchádzačov, ktorí **v školskom roku 2024/2025** v riadnom termíne vykonali externé testovanie na účel získania nižšieho stredného vzdelania neúspešne a požiadali o to príslušný regionálny úrad školskej správy do 30 dní odo dňa oznámenia výsledku.

Externé testovanie 2026 bude pozostávať zo **štyroch testov** administrovaných v listinnej podobe a to:

* test z **vyučovacieho jazyka** (slovenský jazyk a literatúra – SJL alebo maďarský jazyk a literatúra – MJL);
* test z**matematiky** (MAT);
* test z **Človek a príroda** (ČaP – *fyzika, chémia a biológia*) a
* test z **Človek a spoločnosť** (ČaS – *geografia, dejepis a občianska náuka*).

Externé testovanie sa v súlade s dokumentom [*Rámcové učebné plány a vzdelávacie štandardy vzdelávania na získanie nižšieho stredného vzdelania*](https://www.minedu.sk/data/att/187/27302.caec38.pdf)zameria na overenie:

* *vedomostí a zručností žiakov z oblasti jazyka a literatúry*; čitateľských kompetencií – prácu s informáciami, čítanie s porozumením, schopnosť žiakov interpretovať rôzne druhy súvislých, nesúvislých, umeleckých i vecných textov a schopnosť argumentovať;
* *matematických kompetencií* – schopností používať matematické myslenie na riešenie rôznych problémov každodenného života;
* *prírodovedných a spoločenskovedných kompetencií* – schopností využívať poznatky vedy a svoje myslenie ako aktívny občan.

**Obsahové zameranie testov, hodnotenie** a **kritériá úspešnosti absolvovania testov** na účel získania nižšieho stredného vzdelania určuje ministerstvo školstva v dokumente *Špecifikácia testov, hodnotenie a kritéria v školskom roku 2025/2026*.

**Výsledky žiadateľov - absolventov** v externom testovaní budú distribuované **v elektronickej podobe** príslušným základným školám, v ktorých sa externé testovanie bude realizovať a príslušným regionálnym úradom školskej správy. Následne, v termíne**do 30. apríla 2026** príslušný regionálny úrad školskej správy v spolupráci so základnou školou bude informovať žiadateľa - absolventa alebo jeho zákonného zástupcu o dosiahnutom výsledku a oboznámi ho s ďalším postupom a to:

* v prípade **úspešného absolvovania externého testovania** - základná škola oznámi absolventovi alebo jeho zákonnému zástupcovi termín osobného prevzatia dokladu o získaní nižšieho stredného vzdelania (vysvedčenie),

**Poznámka:**Úspešný absolvent, ktorý je žiakom posledného ročníka základnej školy alebo jeho zákonný zástupca je povinný v deň prevzatia vysvedčenia poskytnúť k nahliadnutiu príslušnej škole vysvedčenie z posledného ročníka základnej školy, ktoré preukazuje získanie primárneho vzdelania. Bez predloženia tohto dokladu nie je možné vysvedčenie za absolvovanie externého testovania odovzdať.

* v prípade **neúspešného absolvovania externého testovania** - základná škola informuje absolventa o možnosti podať si žiadosť o vykonanie externého testovania v opravnom termíne, ktorú je žiadateľ v prípade záujmu povinný doručiť príslušnému regionálnemu úradu školskej správy najneskôr do 30 dní od oznámenia výsledku externého testovania.

Opravný termín externého testovania 2026 bude realizovaný v nasledujúcom školskom roku v riadnom termíne realizácie externého testovania pre rok 2027.